ORDE do 24 de agosto de 2009 pola que se convocan os Premios Antonio López Ferreiro de Investigación Humanística, correspondentes aos Premios Galicia de Investigación 2009.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 01/09/2009

O Decreto 202/1998, do 25 de xuño, modificado polos decretos 138/1999 e 177/2002, do 7 e 10 de maio, respectivamente, crea os Premios Galicia de Investigación para recompensar o traballo de investigadores prestixiosos realizado desde Galicia, por galegos e en pro de Galicia, para estimular aos investigadores mozos e para favorecer o recoñecemento social do seu labor, así como o papel da investigación como promotora do desenvolvemento a través da innovación empresarial.
O artigo 2 do Decreto 202/1998, do 25 de xuño (DOG do 8 xullo), polo que se crean os Premios Galicia de Investigación, establece que estes se outorgarán en catro grandes áreas, coas seguintes denominacións:
-Premio Eugenio Montero Ríos de Investigación Social.
-Premio Antonio Casares y Rodrigo de Investigación Científico-Técnica.
-Premio Antonio López Ferreiro de Investigación Humanística.
-Premio José Varela de Montes de Investigación Sanitaria.
Segundo o establecido no artigo 4 do Decreto 202/1998, do 25 de xuño (DOG do 8 de xullo) os premios establecidos no artigo 2 do devandito Decreto 202/1998 terán unha periodicidade de catro anos e convocarase un cada ano, na orde sinalada, correspondéndolle a convocatoria nesta anualidade ao Premio Antonio López Ferreiro de Investigación Humanística.
No Decreto 324/2009, do 11 de xuño, polo que se establece a estrutura orgánica da Consellería de Economía e Industria, indícase que á Dirección Xeral de Investigación, Desenvolvemento e Innovación correspóndelle a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia, así como a elaboración, xestión, coordinación e control do Plan Galego de Investigación, Desenvolvemento e Innovación Tecnolóxica. O dito plan inclúe nos seus programas horizontais, entre outras, diversas accións de sensibilización social, nas que se encadran os Premios de Investigación e Innovación.
Por esta razón, e tendo en conta as súas competencias, a Consellería de Economía e Industria decidiu apoiar economicamente a convocatoria dos Premios Galicia de Investigación 2009, achegando 45.000 euros.
Polo que antecede, esta consellería
DISPÓN:
Artigo 1º
Convocar o Premio Antonio López Ferreiro de Investigación Humanística para investigadores sénior correspondente ao ano 2009, consonte as seguintes bases:
Primeira.-O premio, que se refire ao conxunto dunha traxectoria investigadora, estará dotado con 38.000 euros que se aboarán con cargo á partida orzamentaria 44.02.561A.480.1 do orzamento de gastos da Consellería de Economía e Industria para o ano 2009, así como un diploma acreditativo e un medallón esculpido en bronce, coa efixie e o nome de Antonio López Ferreiro no anverso e coa inscrición «Premio Galicia de Investigación Humanística 2009. Xunta de Galicia» e o nome do galardoado no reverso.
Segunda.-Poderá outorgárselle o Premio Antonio López Ferreiro de Investigación Humanística a aquelas persoas que veñan realizando investigación, polo menos, desde hai vinte anos na área humanística e que se encadren nalgún dos seguintes puntos, segundo o establecido no artigo 5 do Decreto 202/1998, do 25 de xuño (DOG nº 130, do 8 de xullo):
a) Os investigadores e investigadoras adscritos a centros públicos ou privados de investigación situados en Galicia.
b) Os investigadores e investigadoras galegos non vinculados a centros situados en Galicia.
c) Os investigadores e investigadoras que, non estando incluídos en ningún dos puntos anteriores, abordasen temas directamente relacionados con Galicia.
Terceira.-As propostas de candidatos ao Premio Antonio López Ferreiro de Investigación Humanística serán realizadas por algunha institución académico-científica, pública ou privada, con personalidade xurídica propia, ou por proposta colectiva de, polo menos, dez investigadores desta área de coñecemento.
Cuarta.-As candidaturas, formalizadas no modelo oficial que se publica como anexo I á presente orde (e tamén ao dispor dos interesados na internet no enderezo:
http://economiaeindustria.xunta.es
), irán acompañadas da seguinte documentación:
a) Curriculum vitae do candidato (oito exemplares).
b) Breve memoria en que se xustifique que o traballo do candidato o fai acredor do premio (oito exemplares).
c) Copia das publicacións máis relevantes, ata un máximo de dez.
d) Calquera outra documentación que se considere oportuna.
Quinta.-As propostas presentaranse na Dirección Xeral de Investigación, Desenvolvemento e Innovación, da Xunta de Galicia, sita na rúa Feáns, 7, local C, CP 15706 Santiago de Compostela, ou por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Sexta.-O prazo de presentación de propostas será dun mes a partir do día seguinte ao da publicación desta orde no Diario Oficial de Galicia.
Entenderase como último día de do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
Sétima.-O xurado, que elaborará a súa proposta tendo en conta o conxunto da traxectoria investigadora do/a candidato/a e a relevancia das súas contribucións, será nomeado polo conselleiro de Economía e Industria e estará formado por sete expertos na área, dos cales un actuará como presidente:
-Tres deles, poderán ser propostos polas universidades do sistema universitario de Galicia, un por cada unha.
-Outro pola Real Academia Galega, competente na área.
-Os restantes pola Dirección Xeral de Investigación, Desenvolvemento e Innovación.
A Dirección Xeral de Investigación, Desenvolvemento e Innovación propoñerá tamén un funcionario que exercerá as funcións de secretario sen dereito a voto.
Artigo 2º
Convocar o Premio de Investigación Humanística para investigadores mozos correspondente á convocatoria de 2009, consonte ás seguintes bases:
Primeira.-O premio estará dotado con 7.000 euros, con cargo á partida orzamentaria 44.02.561A.480.1 do orzamento de gastos da Consellería de Economía e Industria para o ano 2009, así como un diploma acreditativo.
Segunda.-Poderá outorgárselle o Premio de Investigación Humanística aos investigadores e investigadoras que veñan realizando investigación na área humanística, sempre que non transcorresen máis de seis anos desde a presentación da súa tese de doutoramento, e que se encadren nalgún dos seguintes puntos:
a) Os investigadores e investigadoras adscritos a centros públicos ou privados de investigación situados en Galicia.
b) Os investigadores e investigadoras galegos non vinculados a centros situados en Galicia.
c) Os investigadores e investigadoras que, non estando incluídos en ningún dos puntos anteriores, abordasen temas directamente relacionados con Galicia.
Terceira.-Os candidatos ao Premio de Investigación Humanística para investigadores mozos serán propostos por un órgano colexiado dalgunha institución académico-científica, pública ou privada, con personalidade xurídica propia.
Cuarta.-As propostas dos candidatos, formalizadas no modelo oficial que se publica como anexo II á presente orde (e tamén ao dispor dos interesados na internet no enderezo:
http://economiaeindustria.xunta.es
), irán acompañadas da seguinte documentación:
a) Certificación do acordo do órgano colexiado no que se aprobou a proposta.
b) Curriculum vitae do candidato (oito exemplares).
c) Unha copia do currículo en CD, que debe coincidir exactamente coa copia impresa.
d) Breve memoria en que se xustifique que o traballo do candidato o fai acredor do premio (oito exemplares).
e) Copia das publicacións máis relevantes, ata un máximo de cinco.
f) Calquera outra documentación que se estime oportuna.
Quinta.-As propostas presentaranse na Dirección Xeral de Investigación, Desenvolvemento e Innovación, da Xunta de Galicia, sita na rúa Feáns, 7, local C, CP 15706 Santiago de Compostela, ou por calquera dos procedementos previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Sexta.-O prazo de presentación das propostas será dun mes a partir do día seguinte ao da publicación da presente orde no Diario Oficial de Galicia.
Entenderase como último día de do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
Sétima.-Actuará como xurado o establecido na base sétima do artigo 1º desta orde, que elaborará a súa proposta en atención ao esforzo e á creatividade dos candidatos presentados.
Artigo 3º
Os premios poderán ser declarados desertos. Os xurados adoptarán os seus acordos por maioría simple, dirimindo o voto de calidade do presidente no caso de empate. Os acordos dos xurados serán inapelables. Os xurados trasladarán as súas propostas á Dirección Xeral de Investigación, Desenvolvemento e Innovación, que, a súa vez, as elevará ao conselleiro de Economía e Industria para a súa resolución definitiva. A resolución, que porá fin á vía administrativa, será publicada no Diario Oficial de Galicia.
Artigo 4º
Os premios obxecto desta convocatoria, unha vez resoltos, serán entregados en acto público que se anunciará oportunamente.
Artigo 5º
A convocatoria, as súas bases e todos cantos actos administrativos deriven dela, poderán ser impugnados polos interesados nos casos e na forma establecidos na Lei 30/1992, de réxime xurídico das administracións públicas e do procedemento administrativo común.
Artigo 6º
Para os efectos establecidos nos artigos 42.2º e 43.4º da Lei 30/1992, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes será de seis meses, contados desde a data de publicación desta convocatoria.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para levar a cabo as actuacións que sexan necesarias para o desenvolvemento e aplicación desta orde.
Segunda.
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 24 de agosto de 2009.
Javier Guerra Fernández
Conselleiro de Economía e Industria
Ver referencia pdf "17100D007P035.PDF"